۱. سکسنینجی گونش ایللرینین اوللرینده مدنی فعال رحمتلیک نصیریان دونیایا گؤز یومدو. اونون ختم تؤرهنلرینی طنطنهلی کئچیردیک. دوستلارلا بیرلیکده خئیرال مسجدینده پلانلاشدیردیغیمیز مراسیم اوچون تورکجه یاخشی چیخیش ائدن، عینی حالدا مدنی فعالیتله ماراقلانان بیر عالیم آرادیق. بو آختاریشدا یولوموز اردبیل چئورهسینده گیلانده کندینه دوشدو. دوستلارلا بیرلیکده حجت الاسلام عظیمی قدیمی مراسیمه دعوت ائتدیک. ائرتهسی گونو نوحهخوانین حیدر بابا مرثیهسی ایله باشلادیغی مراسیم، عظیمی قدیمین گؤزل چیخیشی ایله سونا یئتدی. آخشام چاغی المهدی هتلینده یئمک یئدیکدن سونرا کیملیکچی بیر قورومون یارانماسی بارهده اوزون-اوزادی صؤحبتلر گئتدی. بوتون بونلار او قدهر ماراقلی ایدی کی، کیمسه ظارافاتجا دئدی: «کئشکه هر ۶-۷ آیدا فعاللاردان بیری اؤلهیدی، بئله مراسیملر کئچیرهیدیک!» بو سؤزون آردیندان هامینین باخیشی رحمتلیک عادل ارشادیفردده ایلیشیب قالدی. باخیشلارین آغیرلیغینی دویموش عادل دئدی: «توتالیم بیرینجیسی من، بس اوبیریسی کیم؟!»
ظارافاتین آرخاسیندا قورخونج بیر دونیاگؤروشو گیزلهنیردی؛ یولداشیمیزی اینانجیمیزا قوربان وئرمک.
۲. مرتضی مرادپورون اعتصابی زامانی دوستلارین گیریشیمی ایله بیر کمپین باشلاندی. دوستلارین بیری خصوصی مئساژلار بو کمپینه تپکی گؤستردی. اونون نظرینجه مرادپور بو کمپینله راضیلاشا بیلمزدی. اونا بئله بیر جاواب یازدیم: «مرتضی اؤز عقیدهسی اوغروندا اؤلومو سئچه بیلر، آمما بیز، باشقا اینسانلار اولاراق، اونون جانینی قورتارماق اوچون قئیدسیز-شرطسیز مسئولیت داشیییریق.»
بونو دا آرتیردیم: «سیز اؤزگهسی اوچون دئییل، یالنیز اؤزونوز اوچون بونو روا قیلا بیلرسینیز. بونون آدی ایثاردیر. ایثار دا انتحار کیمی سون مقامدا اینسانین فردی توتومو ایله علاقهداردیر. اؤلومده ماراقلیسینیزسا، زیندانا گئدیب، اعتصابلا بو یولو سئچه بیلرسینیز. لاکین او زامان دا، سیز کؤنول وئرمهسهنیز بیله، باشقالارینین باشلیجا گؤرهوی سیزی قورتارماق اولاجاق.»
۳. اینسانین عمللری اوچ یئره بؤلونور: ایش، ماراق و سیاست. ایش، گئییم-ایچیم کیمی ایلکین احتیاجلاری قارشیلاماق اوچون صرف ائدیلن آکسییادیر. ماراغی گئنیش آنلامدا ایشلهدیرم. ماراق یاشامین کیفیتینی یوکسلدن اویون، اینجهصنعت، ریتوآل [آیین] و أیلنجهدن [سرگرمیدن] عیبارتدیر. ایش و ماراق اینسانین اؤزونه عایددیر. آمما سیاست فردی سینیرلاری آشیر، باشقالارینا عاید اولور. دئمک سیاست توپلومو گلیشدیرمکله باغلیدیر. اینسانین توپلوم ساحهسینده مدنیت و اویغارلیق یاراتماسی، اوچونجو تیپ عمللرین سونوجودور. ایثار اوچونجو عمللر چرچیوهسینده آنلام قازانیر.
سؤزسوز، ایثارین یوخلوغوندا یوکسک دوشونجهلر قاناد آچا بیلمز. ایثارین اولمادیغی یئرده مؤوجود دوروملاری دییشیمه اوغراتماق چتین آلینار. لاکین أخلاق باخیمیندان، هر بیر شخص ایثاری یالنیز اؤزونه روا قیلا بیلر. باشقالارینین بوندا حاققی یوخدور.
۴. بوردا اخلاق (یعنی یاخشی-یامانلیق) باخیشبوجاغیندان مسئلهیه توخونورام، لاکین یارادیجیلیق عالمینده (گؤزهللیک ساحهسینده) ده بئلهدیر. هئچ بیر اینجهصنعت اثری، نه تام ایثارا کؤکلهنه بیلر، نه ده بوتونلوکله اوندان چکینه بیلر. تام یوکوملولویه قورشانمیش اثر بیله، لذتله ایثار آراسینداکی اورتامدا گلیشیر، یارانیر.
چاغداش دونيا ايثارلا sacrifice کئفين enjoyment چارپيشماسيندان يوْغرولور. قوربانليق گئتمکله کامآلما آراسيندا. بو قیل کؤرپوسونده، کئفله ايثارين اوْرتاق يؤنو اؤلوٍمون گوٍجوندهدير. اؤلوٍمون گوٍجو: بير ياندان بدنين سيٌنيٌرلاريني آشماق، اوْ بيري ياندان ايسه يئني ياشامين واسيطهسي اوْلان اؤلوٍمو سيناماق. بوردا کئفدن مقصد بدن چرچيوهسيندن داها آرتيغيني سيناماقدير، ايثار ايسه دردين اوْتاييندا لذّت آختاريشيدير، باشقا بير دونيادا کامآلما ماراغيدير. ايثار، سوْيوت بير ايدئيانين اوغروندا جانيانديرمادير، فدا اوْلماق. کئفله ايثار ألبيرديرلر، آنجاق اینجهصنعت نه بونون، نه ده اوْنون جبههسينده دؤيوشه بيلمز.
۵. کیمسه مکتبلری، ایدئولوگییالاری و مذهبلری نجات وئرمهیه بورجلو دئییل، اینسانلاری قورتارماقدا گؤرهولیدیر. مکتبلر، ایدئولوگییالار و مذهبلر اینسانین قورتولوشونا آدانمالیدیر.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab